द्रौपदी त्रिभुवनपति भगवान श्रीकृष्ण के स्मरण में तन्मय हो मुँह ढककर रोने लगी। उसकी आर्त पुकार श्रीकृष्ण के पास पहुँची, उनका हृदय करूणा से भर आया। भक्तवत्सल प्रभु प्रेमपरवश होकर द्वारका की सेज, भोजन और लक्ष्मी को भी भूल गये और दौड़े-दौड़े द्रौपदी के पास पहुँचे। उस समय द्रौपदी अपनी रक्षा के लिए हे कृष्ण! हे विष्णो! हे हरे! इस प्रकार पुकार-पुकार कर छटपटा रही थी। धर्मस्वरूप भगवान श्रीकृष्ण ने गुप्तरूप से वहाँ आकर बहुत-से सुन्दर वस्त्रों से द्रौपदी को सुरक्षित कर दिया। दुरात्मा दुःशासन जितना भी द्रौपदी के वस्त्रों को खंींचता, उतना ही वस्त्र बढ़ता जाता था। इस प्रकार दरबार में वस्त्रों का पहाड़-सा लग गया। श्रीकृष्ण की कृपा अनिवर्चनीय है। चारों ओर सभा में हलचल मच गई। सभी सभासद द्रौपदी की प्रशंसा करने लगे।